พรูเด็นเชียลรุก
พรูเด็นเชียลฯ เปลี่ยนตัวเอ็มดี เดินหน้าธุรกิจประกันชีวิตในไทย จับมือ 9 โรงพยาบาล คุ้มครองอุบัติเหตุ
14 ต.ค. 2559

พรูเด็นเชียลฯ เปลี่ยนตัวเอ็มดี เดินหน้าธุรกิจประกันชีวิตในไทย จับมือ 9 โรงพยาบาล คุ้มครองอุบัติเหตุ
แหล่งข่าวจากบริษัท พรูเด็นเชียล ประกันชีวิต (ประเทศไทย) เปิดเผยว่า นายบินายัค ดัตตากรรมการผู้จัดการ ได้ครบวาระในตำแหน่ง และมีการแต่งตั้ง นายอาเธอร์ เจ เบลเฟอร์ อดีตประธานเจ้าหน้าที่บริหารประจำประเทศไทย บริษัท เอซ ไลฟ์ แอสชัวรันซ์ เข้ามารับตำแหน่งแทน ขณะนี้อยู่ระหว่างการดำเนินการยื่นเปลี่ยนชื่อกรรมการผู้จัดการกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จึงยังไม่สามารถเปิดเผยในรายละเอียดได้
ล่าสุด บริษัทได้ร่วมมือกับโรงพยาบาลชั้นนำ 9 แห่งทั่วกรุงเทพฯ ประกอบด้วย โรงพยาบาลสมิติเวช สุขุมวิท โรงพยาบาลสมิติเวช ศรีนครินทร์ โรงพยาบาลธนบุรี โรงพยาบาลเปาโล เมโมเรียล พหลโยธิน โรงพยาบาลเปาโล เมโมเรียล โชคชัย 4 โรงพยาบาลเปาโล เมโมเรียล รังสิต โรงพยาบาลนครธน โรงพยาบาลพระราม 9 โรงพยาบาลเวิลด์เมดิคอลเซ็นเตอร์ เปิดตัวโครงการใหม่ มอบความคุ้มครองอุบัติเหตุส่วนบุคคล (พีเอ) กรณีบาดเจ็บและเสียชีวิตจากอุบัติเหตุให้กับคุณแม่ที่จองแพ็กเกจคลอด และคลอดบุตรที่โรงพยาบาลดังกล่าว วงเงิน 1 แสนบาท เป็นเวลา 1 ปี เริ่มตั้งแต่วันที่ 1 ต.ค.-31 ธ.ค. 2559 
สำหรับ 8 เดือนแรก บริษัทมีเบี้ยรับรวม 1.21 หมื่นล้านบาท เพิ่มขึ้น 12% แยกเป็นเบี้ยปีแรก 2,482 ล้านบาท ลดลง 13% เบี้ยต่ออายุ 7,206.9 ล้านบาท เพิ่มขึ้น 26.66% เบี้ยชำระครั้งเดียว 2,437.5 ล้านบาท เพิ่มขึ้น 5% ขณะที่ 6 เดือนแรก บริษัทมีรายได้ 1.07 หมื่นล้านบาท เพิ่มขึ้น 15.54% มีกำไรสุทธิ 980 ล้านบาท เพิ่มขึ้น 28.27%